  Наталья Тетерина Быдэс куарусён ӵоже Удмуртиысь йӧскалык лыдӟетъюртлэн Йӧскалык но шаертодон литературая центраз (Удмурт урам, 264) кылосбур тодосъя докторлэн Татьяна Владыкиналэн котырес аресэзлы тупатэм «Фольклорен бурдъям: Т. Г. Владыкиналэн котырес лыдпусэзлы» книга адӟытон ужалоз. Со сярысь лыдӟиськоннилэн пресс-службаез ивортэ. Возьматонэ Татьяна Владыкиналэн методикая но тодосъя эскерон ужъёсыз пыризы. Озьы ик профессорлэсь бичетъёсты кылдытӥсь, тодосъя редактор но берыктӥсь луыса ужамзэ адӟыны луоз. Со сяна, экспозицие тодосчилы сӥзем материалъёс, элькун но росси изданиосын потэм со сярысь публикациос шедизы. ВАТСАН Татьяна Григорьевна Владыкина — кылосбур тодосъя доктор, профессор, Историяя, кылъя но литературая удмурт институтысь кылосбур эскеронъёсъя ёзэтлэн тодосъя валтӥсь ӧнерчиез (1985–2000 аръёсы — кивалтӥсез), Удмурт Элькунысь тодос удысысь дано ужась, Удмурт Элькунысь лулчеберет удысысь дано ужась.  Вордӥськиз 1953-тӥ арын 8-тӥ куарусёнэ Дэри ёросысь Вуж Кены гуртын. 1975-тӥ арын Удмурт Кун университетысь кылосбуръя факультетэз йылпумъямез бере, Эстониысь Тарту университетлэн аспирантураяз фольклор удысъя дышетскиз. 1980-тӥ арын «Удмуртские народные загадки» темая кандидат диссертацизэ утиз, нош 1999 арын доктор луиз (Диссертациезлэн темаез -  «Удмуртский фольклор: синкретизм и функциональная специфика жанров» . Историяя, кылъя но литературая удмурт институтын ужаны кутскем дырысеныз  пӧртэм интыын улӥсь удмуртъёслэсь фольклорзэс люка. Тегъёс: Ижкар Удмуртия удмуртъёс книгаос лыдетъюрт фольклор Йӧскалыклыдӟетъюрт Тодос  